Duur projek om boere te help flopDie regering het glo reeds meer as R1 miljard aan dié parke bestee.(Argieffoto) Dit blyk dat die regering se agriparke-inisiatief wat begin is om opkomende boere te help om tot die landbousektor in Suid-Afrika toe te tree, steeds nie enige vrugte afwerp nie. Die inisiatief is in 2015 deur die regering van stapel gestuur en sou teen die einde van 2020 afgehandel gewees het. R2 miljard is vir die projek opsygesit. Oudpres. Jacob Zuma het destyds gesê dat agriparke in 27 van die land se armste distriksmunisipaliteite opgerig sou word om die landelike ekonomie te bevorder. ’n Agripark bestaan onder meer uit ’n produksie-, verwerkings-, verpakkings-, opleidings- en logistieke eenheid. Daar is ook ’n eenheid wat die verhuring van toerusting hanteer. Die parke moes boere onder meer help om hul produkte te verpak en te versprei. Volgens Annette Steyn, DA-parlementslid, is daar min vordering of sukses met dié projek. Teen 2018 was daar glo nog net vier agriparke wat gedeeltelik operasioneel was – in Gauteng, Noordwes, die Oos-Kaap en die Wes-Kaap. Luidens ŉ dokument wat Steyn in haar besit het en op Twitter gedeel het, het die regering reeds meer as R1 miljard aan dié parke bestee. Die meeste hiervan is in die Oos-Kaap (R166 miljoen), KwaZulu-Natal (R160 miljoen) en Noordwes (R157 miljoen) bestee. Van dié uitgawes het skynbaar dadels gekom. “Dit was uit die staanspoor die verkeerde besluit. Ons kry ook geen antwoorde van die regering oor die vordering en funksionering van die agriparke nie,” het Steyn gesê. “Die regering wou met agriparke ’n tweede ekonomie skep en dit werk nie so nie.” Volgens haar moet daar éérs na die produksie op plase self gekyk word om seker te maak dat dié plase operasioneel is en funksioneer. “Die primêre produk moet op grondvlak reg wees sodat nuwelinge in die landbousektor op ’n normale wyse tot die mark kan toetree.” Volgens Bennie van Zyl, hoofbestuurder van TLU SA, het die regering met dié inisiatief onrealistiese verwagtinge geskep dat daar onder meer aan nuwe boere ’n mark gegee sou word. “Dit is ’n ontwikkelende proses. Daar is eerstens opleiding vir dié mense nodig. Hulle vermoë om te boer moet ontgin word.” Van Zyl het gesê dat TLU SA die regering verskeie kere genader het om idees uit te ruil oor wat gedoen kan word om aan nuwe toetreders ’n billike kans te gee. “Ons wou saam met hulle om ’n tafel sit en hulle help om planne te beraam, maar hulle het ons voordurend eenkant toe gevee.” Volgens Van Zyl het die regering met dié projek weggeval sonder om voldoende marknavorsing en behoeftebepalings te doen. “Daar is nie genoeg produsente om die projek volhoubaar te maak nie. Nuwe boere moet stelselmatig opgelei word.” Van Zyl het gesê dat die regering met dié projek baie geld in die water gegooi het. Die departement van landelike ontwikkeling en grondhervorming het nie op Maroela Media se navrae reageer nie.